Vachanas
Vachanas (pers. اب واخان = Āb-e Vākhān) arba Vachandarja (tadž. Вахондарё) – upė šiaurės rytų Afganistane, Badachšane, Vachano koridoriuje; viena Piandžą sudarančių upių (Amudarjos baseinas). Išteka iš Vrevo ledyno Pamyro pietiniuose šlaituose, į vakarus nuo Vachdžiro perėjos. Iki santakos su Karakija vadinama Vachdžiru. Teka į vakarus giliu tarpukalnių slėniu tarp Hindukušo ir Vachano kalnagūbrio (Pamyro). Ties siena su Tadžikistanu susilieja su Pamyro upe ir sudaro Piandžą.